מדבריך ניכר שקראת את "המילה האחרונה" של עוזי אורנן. ספר מצוין.
ב- 10 במרץ 2013 בשעה 21:28 רוני ה.
נדמה לי שאת טועה. הנקבה של אֹרַח היא אֹרְחָה (מה זאת אָרְחָה?), והצורה אֳרָחוֹת היא רבים של אֹרַח ולא של אֹרְחָה.
ובכלל, צורת הרבים של המשקל קָטְלָה הוא קָטְלוֹת – כמו שצורת הרבים של חָכְמָה היא חָכְמוֹת, לכן אני לא רואה בעיה בצורת הרבים "תוכנות" כך בדיוק צריך להיות על פי המשקל.
לגבי הניקוד של אֹרחה, הוא אכן בחולם חסר ולא בקמץ קטן, אך עדיין אֳרָחוֹת הם הנקבה של אֹרחה ולא של אֹרח.
ולגבי החלק השני – חכמה כלל אינה שייכת לכאן, כי היא לא נגזרת ממשקל הסגוליים, לעומת תֹכנה וחֹמרה שהן צורת הנקבה של תֹכן וחֹמר, ולכן, עקרונית, היו צריכות לקבל את צורת הריבוי של הסגוליים. כל המילים שבאו בעקבותיהן, כאמור, כבר אינן שייכות למשקל.
*תָּכנה וחָמרה בקמץ קטן כמובן.
ואגב, אֹרחה לא מופיעה במקרא בצורת יחיד, אך מרבית המופעים של הריבוי בסמיכות ובהטיה – גם הם בקמץ קטן: עֹבֵר אָרְחוֹת יַמִּים (תהילים ח 8); לִנְצֹר אָרְחוֹת מִשְׁפָּט (משלי ב 8) ועוד, כך שייתכן שזה גם היה הניקוד המקורי של המילה.
ב- 11 במרץ 2013 בשעה 08:31 רוני ה.
לא, יש טעות בויקיפדיה. הפסוק השני שמובא שם בטעות מדגים את צורת הרבים של אורח (=דרך, דרך סלולה) ולא של אורחה (שיירה של גמלים). זה ברור מהמשמעות: "יֵלְכוּ אֳרָחוֹת עֲקַלְקַלּוֹת" = ילכו בדרכים עקלקלות (ולא בשיירות עקלקלות).
אֹרַח – דרך, נתיב. ברבים: אֳרָחוֹת.
אֹרְחָה – שיירה, לרוב: שיירת גמלים. ברבים: אֹרְחוֹת.
עֹבֵר אָרְחוֹת יַמִּים (תהילים ח ט) — עובר *נתיבי* ים. צורת רבים של המילה אֹרַח (דרך).
לִנְצֹר אָרְחוֹת מִשְׁפָּט (משלי ב ח) – לשמור *דרכי* משפט. זאת שוב המילה הראשונה אֹרַח (דרך), במשמעות המושאלת שלה. לא מדובר על שיירות של משפט.
לגבי החלק השני – לדעתי תוכנה וחומרה לא נגזרות מתוכן ומחומר אלא הן במשקל קָטְלָה (בקמץ קטן), כמו חוכמה. אני חושב שצורת הנקבה של משקל קֹטֶל היא קֹטְלָה *בחולם חסר*. למשל: חֹרֶשׁ – חֹרְשָׁה.
ואשר להקפדה על צורת נקבה תקנית במשקל קֹטל, היא אכן יותר נפוצה ככל שהמילה ישנה יותר. למשל: טֹהַר-טָהֳרה-טְהָרות.
ב- 11 במרץ 2013 בשעה 19:42 רוני ה.
יש למשקל הסגוליים צורה נקבית. אפשר לראות אותה למשל בשמות פרטיים: עורפה (ממגילת רות), עופרה (עופר) וגם במילים רגילות כגון טוהרה ואחרות (הניקוד אכן בקמץ קטן ולא כפי שכתבתי).
אבל אני לא רואה הכרח לקבוע שתוכנה וחברותיה הן במשקל הסגוליים. מכיוון שהמילים האלה נוצרו בתקופה המודרנית, ומאחר שצורת הריבוי שלהן היא תוכנות וכו' (כמו חוכמות), אני חושב שעדיף לסווג אותן למשקל קוטלה ולא למשקל הסגוליים הנקבי. אני לא רואה איזו תועלת מפיקים מסיווג של מילה למשקל שהיא אינה נוטה לפיו.